Greda (gimnastika)
Greda je gimnastička sprava. Na njoj vježbaju samo žene. Visina grede od vrha strunjače iznosi 125 cm. Duga je 5 m, a široka samo 10 cm. Obložena je kožom ili mehkim materijalom. Vježba na gredi mora sadržavati umjetničke kombinacije, raznolike akrobatske elemente, gimnastičke skokove, okrete, korake, elemente ravnoteže tokom stajanja, sjedećeg i ležećeg položaja. Gimnastičarka se mora koristiti cijelom dužinom grede demonstrirajući elegantnost, gracioznost, fleksibilnost, ritam, tempo, samopouzdanje, kontrolu. Izvedbe serijskih akrobatskih elemenata mogu biti veoma spektakularne. Maksimalno vrijeme za izvedbu vježbe iznosi 90 sekundi. Glavna karakteristika vježbi na gredi jest odlično razvijeni osjećaj za ravnotežu i velika moć koncentracije prilikom izvedbe akrobatskih elemenata na izuzetno uskoj površini oslonca. Vježba mora imati akrobatsku seriju, ritmičku seriju, akrobatsko-ritmičku seriju, skokove s velikom amplitudom pokreta, okrete za 360 stepeni, ali na jednoj nozi, kao i elemente grede.